L 104/40
SK
Úradný vestník Európskej únie
19.4.2023
USMERNENIE EURÓPSKEJ CENTRÁLNEJ BANKY (EÚ) 2023/832 zo 16. decembra 2022, ktorým sa mení usmernenie (EÚ) 2016/65 o oceňovacích zrážkach uplatňovaných pri vykonávaní rámca menovej politiky Eurosystému (ECB/2015/35) (ECB/2022/49)
RADA GUVERNÉROV EURÓPSKEJ CENTRÁLNEJ BANKY,
so zreteľom na Zmluvu o fungovaní Európskej únie, a najmä na jej článok 127 ods.
2 prvú zarážku,
so zreteľom na Štatút Európskeho systému centrálnych bánk a Európskej centrálnej banky, a najmä na jeho článok 31 prvú zarážku, články 9.2, 12.1, 14.3, 18.2 a článok 20 prvý odsek,
keďže:
(1)
V súlade s článkom 18.1 Štatútu Európskeho systému centrálnych bánk a Európskej centrálnej banky Európska centrálna banka (ECB) a národné centrálne banky členských štátov, ktorých menou je euro (ďalej len „národné centrálne banky“), môžu uskutočňovať úverové operácie s úverovými inštitúciami a inými účastníkmi trhu, pričom sa požičiavanie zabezpečuje na základe dostatočnej zábezpeky.
Všeobecné podmienky, za ktorých sú ECB a národné centrálne banky pripravené uskutočňovať úverové operácie vrátane kritérií určujúcich akceptovateľnosť zábezpeky na účely úverových operácií Eurosystému, sú uvedené v usmernení Európskej centrálnej banky (EÚ) 2015/510 (ECB/2014/60) (1).
(2)
Všetky aktíva akceptovateľné v úverových operáciách Eurosystému podliehajú osobitným opatreniam na kontrolu rizika, aby chránili Eurosystém pred rizikom finančnej straty v prípade, ak by sa zábezpeka musela realizovať v dôsledku zlyhania zmluvnej strany.
Rámec Eurosystému pre kontrolu rizika sa za účelom zabezpečenia primeranej ochrany pravidelne prehodnocuje.
Na základe takéhoto pravidelného prehodnotenia Rada guvernérov 15. júla 2022 rozhodla o zavedení určitých zmien rámca pre kontrolu rizika.
(3)
Rada guvernérov rozhodla pokračovať v postupnom zrušení dočasného zníženia oceňovacích zrážok, o ktorom sa rozhodlo v rámci dočasných opatrení na zmiernenie požiadaviek na zábezpeku prijatých Eurosystémom v reakcii na mimoriadne hospodárske a finančné okolnosti spojené so šírením ochorenia spôsobeného koronavírusom (COVID-19).
Ide o druhú fázu postupného rušenia zníženia oceňovacích zrážok na základe rozhodnutia Rady guvernérov 23. marca 2022, ktorá ukončí ich postupné rušenie.
(4)
Keďže rizikový profil ostatných regulovaných krytých dlhopisov a multi cédulas je podobný ako rizikový profil krytých dlhopisov typu Jumbo, Rada guvernérov rozhodla aj o tom, že by sa na ne mali vzťahovať rovnaké oceňovacie zrážky, a preto by sa všetky regulované kryté dlhopisy a multi cédulas mali zaradiť do kategórie zrážok II a odkazy na kryté dlhopisy typu Jumbo by sa mali vypustiť z usmernenia Európskej centrálnej banky (EÚ) 2016/65 (ECB/2015/35) (2).
(1) Usmernenie Európskej centrálnej banky (EÚ) 2015/510 z 19. decembra 2014 o vykonávaní rámca menovej politiky Eurosystému (usmernenie o všeobecnej dokumentácii) (ECB/2014/60) (Ú. v.
EÚ L 91, 2.4.2015, s. 3).
(2) Usmernenie Európskej centrálnej banky (EÚ) 2016/65 z 18. novembra 2015 o oceňovacích zrážkach uplatňovaných pri vykonávaní rámca menovej politiky Eurosystému (ECB/2015/35) (Ú. v.
EÚ L 14, 21.1.2016, s. 30).